Document ID: 32007D0075

KOMMISSIONENS AFGØRELSE
af 22. december 2006
om nedsættelse af en ekspertgruppe for interne afregningspriser
(2007/75/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Undersøgelsen »Company Taxation in the Internal Market« (1) (foreligger ikke på dansk), der er udarbejdet af Kommissionens tjenestegrene, pegede på, at skatteproblemerne i forbindelse med interne afregningspriser får stadig stigende betydning i sammenhæng med det indre marked.
(2)
I sin meddelelse »På vej mod et indre marked uden skattemæssige hindringer - En strategi for fastsættelse af et konsolideret selskabsskattegrundlag for virksomheders aktiviteter overalt i EU« (2) anerkendte Kommissionen, at der er behov for at trække på fagkundskaben inden for interne afregningspriser.
(3)
I 2002 blev der uformelt oprettet et fælles EU-forum for interne afregningspriser.
(4)
Siden det blev oprettet, har det fælles EU-forum for interne afregningspriser været et nyttigt diskussionsforum mellem medlemsstaterne og den private sektor, og det førte til, at Kommissionen fremlagde forslag til to adfærdskodekser, som efterfølgende blev vedtaget af medlemsstaterne i Rådet.
(5)
På grund af de positive erfaringer med dette forum og Kommissionens fortsatte behov for et sådant organ bør rammerne for det fortsatte arbejde i forummet fastlægges i en formel retsakt. Det er derfor nødvendigt at nedsætte en ekspertgruppe for interne afregningspriser og fastlægge dens opgaver og struktur.
(6)
Ekspertgruppen for interne afregningspriser bør sammensættes af eksperter inden for interne afregningspriser fra de nationale forvaltninger og den private sektor.
(7)
Ekspertgruppen for interne afregningspriser bør bistå og rådgive Kommissionen om spørgsmål i relation til interne afregningspriser.
(8)
Der bør fastsættes regler for videregivelse af oplysninger fra gruppens medlemmer, uden at det berører Kommissionens sikkerhedsforskrifter, der er fastsat i bilaget til Kommissionens forretningsorden ved afgørelse 2001/844/EF, EKSF, Euratom (3).
(9)
Alle personoplysninger, der vedrører gruppens medlemmer, behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4).
(10)
Der bør fastsættes en gyldighedsperiode for denne afgørelse. Kommissionen vil til sin tid overveje, om en forlængelse af gyldighedsperioden er hensigtsmæssig -
TRUFFET FØLGENDE AFGØRELSE:
Artikel 1
Ekspertgruppe for interne afregningspriser
Med virkning fra den 1. marts 2007 nedsættes en ekspertgruppe for interne afregningspriser, i det følgende benævnt »gruppen«.
Gruppen benævnes »det fælles EU-forum for interne afregningspriser«.
Artikel 2
Opgaver
Gruppen har følgende opgaver:
-
at oprette en platform, hvor eksperter fra erhvervslivet og de nationale skatteforvaltninger kan drøfte problemer i relation til interne afregningspriser, som udgør en hindring for grænseoverskridende erhvervsaktiviteter inden for Fællesskabet
-
at rådgive Kommissionen om spørgsmål i relation til interne afregningspriser
-
at bistå Kommissionen med at finde praktiske løsninger, der er i overensstemmelse med OECD's retningslinjer (5), og som kan sikre en mere ensartet anvendelse af reglerne vedrørende interne afregningspriser i Fællesskabet.
Artikel 3
Høring
1. Kommissionen kan høre gruppen om spørgsmål i relation til interne afregningspriser.
2. Gruppens formand kan råde Kommissionen til at høre gruppen om specifikke spørgsmål.
Artikel 4
Sammensætning - Udnævnelse af medlemmer
1. Gruppen består af op til 43 medlemmer, der sammensættes på følgende måde:
(a)
en repræsentant fra hver medlemsstat
(b)
op til 15 repræsentanter fra den private sektor
(c)
en formand.
2. Medlemmer, der repræsenterer medlemsstaterne, udpeges af de relevante nationale myndigheder. Disse medlemmer skal være statsansatte embedsmænd, som beskæftiger sig med spørgsmål i relation til interne afregningspriser.
3. Medlemmerne fra den private sektor udpeges af Kommissionen blandt eksperter med erfaring og kompetence inden for spørgsmål i relation til interne afregningspriser.
4. Ansøgere, som skønnes egnede til medlemskab, men som ikke udpeges, kan placeres på en reserveliste, som Kommissionen kan benytte til udpegning af afløsere.
5. Medlemmerne fra den private sektor udnævnes personligt og rådgiver Kommissionen uafhængigt af instruktioner udefra.
6. De underretter i tide Kommissionen om enhver interessekonflikt, der kunne influere på deres objektivitet.
7. Kommissionen udpeger også en formand.
8. Gruppens medlemmer udnævnes for en periode på to år med mulighed for forlængelse. De varetager deres hverv, indtil de afløses, eller deres mandatperiode udløber.
9. Medlemmerne kan udskiftes for resten af deres mandatperiode i følgende tilfælde:
a)
hvis medlemmet fratræder
b)
hvis medlemmet ikke længere er i stand til at bidrage effektivt til gruppens drøftelser
c)
hvis medlemmet ikke efterlever traktatens artikel 287
d)
hvis medlemmet i strid med stk. 5 ikke er uafhængigt af instruktioner udefra
e)
hvis medlemmet i strid med stk. 6 ikke har underrettet Kommissionen i tide om en interessekonflikt.
10. Navnene på de medlemmer, der udpeges personligt, offentliggøres på GD TAXUD's websted. Indsamlingen, behandlingen og offentliggørelsen af medlemmernes navne sker i overensstemmelse med forordning (EF) nr. 45/2001.
Artikel 5
Gruppens arbejde
1. Efter aftale med Kommissionen kan gruppen nedsætte undergrupper til at undersøge specifikke spørgsmål på grundlag af et af gruppen fastlagt kommissorium. Sådanne undergrupper opløses, når deres kommissorium er opfyldt.
2. Kommissionens repræsentant kan anmode eksperter eller observatører med særlig kompetence om et spørgsmål på dagsordenen om at deltage i gruppens arbejde eller i en undergruppes drøftelser eller arbejde, hvis dette efter Kommissionens opfattelse er nødvendigt eller nyttigt.
Navnlig kan repræsentanter for kandidatlandene og fra OECD's sekretariat indbydes som observatører.
3. Oplysninger, som erhverves ved deltagelse i gruppens eller en undergruppes arbejde, må ikke videregives, hvis Kommissionen mener, at de vedrører fortrolige anliggender.
4. Gruppen og undergrupperne mødes almindeligvis i Kommissionens lokaler i overensstemmelse med de procedurer og den mødekalender, der fastsættes af den. Kommissionen varetager gruppens sekretariatsopgaver.
5. Tjenestemænd i Kommissionen med interesse i møderne kan deltage i disse.
6. Gruppen fastsætter selv sin forretningsorden på grundlag af Kommissionens standardforretningsorden.
7. Kommissionens tjenestegrene kan offentliggøre alle gruppens resuméer, konklusioner, delkonklusioner eller arbejdsdokumenter på originalsproget på internettet eller lægge disse dokumenter på internettet (6).
Artikel 6
Godtgørelse af udgifter
Kommissionen godtgør rejseudgifter og, hvis relevant, opholdsudgifter for medlemmer, eksperter og observatører i forbindelse med gruppens arbejde i overensstemmelse med Kommissionens regler for godtgørelser til eksterne eksperter.
Medlemmer, eksperter og observatører modtager ikke vederlag for det udførte arbejde.
Mødeudgifter godtgøres inden rammerne af det årsbudget, der tildeles gruppen af den kompetente tjenestegren i Kommissionen.
Artikel 7
Udløb
Denne afgørelse udløber den 31. marts 2011.
Udfærdiget i Bruxelles, den 22. december 2006.

Labels: 2
9